Rozhodnutie Komisie
z 8. novembra 2001
ustanovujúce dotazník, ktorý sa má používať pri podávaní správ o hodnotení kvality ovzdušia podľa smerníc Rady 96/62/ES a 1999/30/ES
(oznámené pod číslom dokumentu C(2001) 3405)
(Text s významom pre EHP)
(2001/839/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/62/ES z 27. septembra 1996 o posudzovaní a riadení kvality okolitého ovzdušia [1], najmä na jej článok 11,
keďže:
(1) Smernica 96/62/ES zavádza rámec pre posudzovanie a monitorovanie kvality ovzdušia.
(2) Smernica Rady 1999/30/ES z 22. apríla 1999 o limitných hodnotách oxidu siričitého, oxidu dusičitého a oxidov dusíka, tuhých znečisťujúcich látok a olova v ovzduší [2], stanovuje limitné hodnoty, ktoré je potrebné dosiahnuť do určitého dátumu.
(3) Pravidelné predkladanie správ členskými štátmi je neoddeliteľnou súčasťou týchto právnych predpisov.
(4) Každoročne sa musí oznámiť množstvo údajov uvedených v článku 11 smernice 96/62/ES, v nadväznosti na prílohy I, II, III, IV a V smernice 1999/30/ES a článok 3, článok 5 a článok 9 ods. 6 smernice 1999/30/ES.
(5) Podľa smernice 1999/30/ES sa zrušujú ustanovenia o podávaní správ podľa smernice Rady 80/779/EHS o limitných hodnotách kvality ovzdušia a smerných hodnotách pre oxid siričitý a tuhé častice [3], smernice Rady 82/884/EHS z 3. decembra 1982 o limitnej hodnote pre olovo v ovzduší [4] a smernice Rady 85/203/EHS zo 7. marca 1982 o normách kvality ovzdušia pre oxid dusičitý [5], hoci limitné hodnoty vyplývajúce z týchto smerníc zostávajú v platnosti do roku 2005 pre smernice 80/779/EHS a 82/884/EHS a do roku 2010 pre smernicu 85/203/EHS a podľa článku 9 ods. 6 smernice 1999/30/ES zostáva podávanie správ o prekročení týchto limitných hodnôt v platnosti.
(6) S cieľom zabezpečiť, aby požadované informácie boli poskytované v správnom formáte, by sa malo od členských štátov vyžadovať, aby ich predkladali na základe štandardizovaného dotazníka.
(7) Opatrenia ustanovené v tomto rozhodnutí sú v súlade so stanoviskom výboru, ktorý bol zriadený podľa článku 12 ods. 2 smernice 96/62/ES,
PRIJALA TOTO ROZHODNUTIE:
Článok 1
Členské štáty budú používať dotazník uvedený v prílohe ako základ pre zasielanie informácií, ktorá sa majú každoročne poskytovať podľa článku 11 smernice 96/62/ES, v nadväznosti na prílohy I, II, III, IV a V a články 3, 5 a 9 ods. 6 smernice 1999/30/ES.
Článok 2
Toto rozhodnutie je adresované členským štátom.
V Bruseli 8. novembra 2001.